29. ქ-ე ღ(მერთ)ო შ(ეიწყალ)ე ძმაი ჩუენი პერ მარტინე: პერ გონსალ: როდრი ავრეს - აღაპში სავარაუდოდ მოხსენიებულნი არიან ესპანელი სულიერი ძმები პედრო (პიერ) მარტინი, პედრო (პიერ) გონსალესი და როდრიგო ალვარესი. გრაფი როდრიგო ალვარესი გალისიის ერთ-ერთი ყველაზე სახელგანთქმული ოჯახიდან იყო. ის მიღებული პიროვნება გახლდათ ლეონის მეფე ფერნარდო II-ის კარზე, მაგრამ 1171 წელს „ეშმაკეული მძვინვარებით შეპყრობილმა" როდრიგომ დაწვა და გაანადგურა სანტა მარია დე მალის ეკლესია. სინდისის ქენჯნით შეწუხებულმა, მან ლუგოს ეპარქიას საკუთარი ეკლესია შესწირა, მაგრამ სიმშვიდე მაინც ვერ ჰპოვა. როდრიგო ალვარესმა უარი თქვა საკუთარ სამფლობელოებზე და შევიდა სანტიაგოს ორდენის რიგებში, მეუღლე კი მონასტერში წავიდა. სანტიაგოს ორდენი როდრიგომ იმ მიზნით დატოვა, რომ უფრო მკაცრი წესდების ორგანიზაციაში ყოფილიყო და 1174 წელს მონჟუას სამხედრო-სასულიერო ორდენი დაარსა. 1175 წელს ორდენი პაპმა ალექსანდრე III-მ თავისი მფარველობის ქვეშ აიყვანა.